Din hija ħarsa ħafifa lejn l-istejjer fuq il-faċċata tal-ġurnali tal-lum, l-Erbgħa, 12 ta' Awwissu, 2020. The Malta Independent jirrapporta li l-Prim Ministru Robert Abela ppreżenta viżjoni ekonomika ġdida għall-pajjiż waqt laqgħa speċjali tal-kabinett li saret ilbieraħ. F'rapport ieħor fuq il-faċċata ta' The Malta Independent naqraw li l-Ministru għall-Edukazzjoni Owen Bonnici qal li l-Gvern huwa impenjat li jiftaħ l-iskejjel għall-istudenti f'Settembru li ġej. Qal li l-istituzzjonijiet edukattivi għal dawk li għandhom sittax-il sena u anqas se jerġgħu jiftħu u se jilqgħu l-istudenti bil-prekawzjonijiet kollha neċessarji. In-Nazzjon In-Nazzjon jirrapporta li l-ispiża tal-Gvern għaż-żamma ta' immigranti pożittivi għall-COVID-19 fuq inġenji tal-baħar tista' titla' bejn it-€12,400 u €150,000 kuljum. Jgħid li sittax-il entità wieġbu għas-sejħa tal-Gvern biex jipprovdu inġenji li fuqhom jitpoġġew immigranti li jirriżultaw pożittiv għall-virus COVID-19. In-Nazzjon ifakkar l-għaxar snin mill-mewt ta' Guido de Marco. F'rapport ieħor insibu li l-kumpilazzjoni ta' Salvu Dalli ta' 68 sena magħruf bħala "Danger Man", mixli bil-qtil ta' ibnu nhar il-Ġimgħa li għadda fir-residenza tiegħu f'Ħal Għaxaq se tibda bħal-lum ġimgħa, l-Erbgħa 19 ta' Awwissu, fl-9:45am. Times of Malta jirrapporta li skont l-offerti li rċieva l-gvern, il-pjani biex l-immigranti infettati bil-COVID-19 jinżammu fuq il-baħar tista' tiswa għexieren ta' eluf ta' ewro. Jgħid li lista ta' offerti minn 14-il kumpanija biex jipprovdu bastiment ta' akkomodazzjoni għall-immigranti pożittivi għall-virus turi li l-ispiża tvarja bejn €12,400 u €150,000 kuljum. Skont Times of Malta, fost dawk interesati hemm kumpanija li hija involuta f'pushback sigriet għal-Libja. F'rapport ieħor ta' Times of Malta naqraw li l-Greċja u s-Slovenja żdiedu mal-pajjiżi li qed jimponu restrizzjonijiet għall-passiġieri minn Malta minħabba ż-żieda fil-każi tal-coronavirus f'Malta. L-Italja qed tikkunsidra t-testijiet. Ir-ritratt ta' Times of Malta juri lill-Prim Ministru Robert Abela bil-maskra waqt laqgħa tal-kabinett li saret ilbieraħ. L-Orizzont L-Orizzont jirrapporta li wara li ħareġ mill-isptar Mater Dei u rritorna f'daru Melvin Theuma komplu juri sinjali ta' titjib f'saħħtu anke jekk il-kundizzjoni tiegħu għadha ferm bogħod minn kif kienet. Persuna qrib tiegħu qalet lill-Orizzont li beda jitkellem ftit imma żgur mhux f'qagħda li jixhed fit-tul kif kien qed jagħmel waqt il-kumpilazzjoni ta' Yorgen Fenech, in-negozjant li l-Pulizija temmen li kien il-moħħ wara l-qtil ta' Daphne Caruana Galizia. F'rapport ieħor tal-Orizzont insibu li l-Prim Ministru Robert Abela ddikajra li l-viżjoni ekonomika ta' dan il-Gvern trid tkun waħda wiesgħa li tolqot lil kulħadd u li ttejjeb il-kwalità tal-ħajja ta' kulħadd. Naqraw li l-mudell ekonomiku l-ġdid huwa bbażat fuq ħames prinċipji: Governanza tajba, tkabbir ekonomiku għal kwalità ta' ħajja aħjar, l-edukazzjoni għal ekonomija b'saħħitha u fit-tul, titjib fl-infrastruttura u Carbon Neutral sal-2050 b'miri intermedjarji kull għaxar snin. Il-ġurnal Malta Today, li joħroġ kull nhar t'Erbgħa, ma waslilniex.